Številka: 012-5/2023-MIZS/314

Datum: 5. 4. 2024

# ZAPISNIK

6. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: sreda, 27. 3. 2024

Trajanje seje: od 14.07 do 17.00

Kraj izvedbe: Velika sejna soba v 2. nadstropju na Ministrstvu za gospodarstvo, turizem in šport, Kotnikova ulica 5, Ljubljana

Prisotni člani: Marija Jozak, Jurij Klešnik, Živa Smolnikar, dr. Maja Smrdu, Zoran Kačičnik, mag. Vladimir Makuc, mag. Matej Jamnik, Nejc Jeraša, Mitja Urbanc, dr. Marko Zadražnik, dr. Uroš Mohorič, mag. Miran Kos

Prisotni člani na daljavo: Ivan Šček, Vida Mihelčič

Odsotni člani: Edo Javor (opravičeno), dr. Boro Štrumbelj

Drugi prisotni: mag. Dejan Židan, državni sekretar na Ministrstvu za gospodarstvo, turizem in šport,

 Janja Zupančič, državna sekretarka na Ministrstvu za vzgojo in izobraževanje,

 mag. Dejan Plastovski, generalni direktor Direktorata za šport,

 mag. Mojca Pečnik Ternovšek, vodja Sektorja za šport otrok in mladine na Ministrstvu za vzgojo in izobraževanje,

 mag. Andraž Zgonc, Urad RS za mladino,

 Peter Lević, glavni inšpektor, Inšpektorat RS za šport,

 Edita Djogić, Inšpektorat RS za šport,

 Jože Zidar, Slovenska tiskovna agencija,

 Eva Seničar, Direktorat za šport.

Predsednik je na začetku seje pozdravil vse prisotne in povedal, da je Strokovni svet Republike Slovenije za šport (v nadaljnjem besedilu: strokovni svet) sklepčen, saj je prisotnih 13 članov. 6. redno sejo je začel s sprejemom dnevnega reda. Dnevni red so člani prejeli skupaj z gradivom, predsednik pa je predlagal spremembo dnevnega reda.

**Sprejem dnevnega reda**

Predsednik je predlagal, da se dnevni red spremeni, in sicer tako, da se 5. in 6. točka nadomestita z 11. in 12. točko, hkrati pa se trenutna 5. točka dnevnega reda črta.

Zoran Kačičnik je predlagal, da bi trenutno 7. točko dnevnega reda uvrstili takoj za novo 6. točko dnevnega reda.

Ker na predlagano spremembo dnevnega reda ni bilo dodatnih pripomb, je predsednik predlagal v potrditev

**Sklep 6r/59:**

**Strokovni svet RS za šport potrdi dnevni red 6. redne seje, kot sledi:**

**1. Obravnava zapisnikov prejšnjih sej.**

**2. Obravnava zapisnikov sej delovnih teles.**

**3. Seznanitev z osnutkom predloga Nacionalnega programa vzgoje in izobraževanja za obdobje 2023–2033 in mnenjem OKS-ZŠZ.**

**4. Seznanitev s predlogom Resolucije o nacionalnem programu za mladino za obdobje 2024–2032 in mnenjem OKS-ZŠZ.**

**5. Mnenje k dopolnitvi Letnega programa športa v Republiki Sloveniji za področje športne vzgoje otrok in mladine za leto 2024.**

**6. Mnenje k delnemu Letnemu programu športa za področje športne vzgoje otrok in mladine v Republiki Sloveniji za leto 2025.**

**7. Seznanitev s priporočilom in oceno Zagovornika načela enakosti v zvezi z odpravo starostnega pogoja za registriranje športnikov.**

**8. Dopis Inšpektorata RS za šport v zvezi s strokovnim delom v športu - joga.**

**9. Obravnava predlogov Komisije za športno infrastrukturo Strokovnega sveta RS za šport.**

**10. Seznanitev s stališčem kolektivnih športnih panog glede nacionalnih panožnih športnih šol.**

**11. Dopis ZMŠD Branik glede interpretacije Izvedbenega načrta Nacionalnega programa športa v Republiki Sloveniji 2014–2023.**

**12. Razno.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

**Ad. 1) Obravnava zapisnikov prejšnjih sej**

Ker na zapisnike s strani članov ni bilo podanih dodatnih pripomb, je predsednik predlagal v potrditev naslednji

**Sklep 6r/60:**

**Strokovni svet RS za šport potrdi zapisnike preteklih sej:**

**- 5. redne seje z dne 27. 10. 2023,**

**- 5. dopisne seje z dne 20. 11. 2023,**

**- 6. dopisne seje z dne 23. 11. 2023,**

**- 7. dopisne seje z dne 14. 12. 2023,**

**- 8. dopisne seje z dne 19. 1. 2024,**

**- 9. dopisne seje z dne 1. 2. 2024.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

**Ad. 2) Obravnava zapisnikov sej delovnih teles**

V obdobju od zadnje redne seje strokovnega sveta se je na dveh sejah sestala Pravno-administrativna komisija, na eni seji Komisija za športno infrastrukturo in na eni seji Komisija za spremembo Pravilnika o registraciji in kategorizaciji športnikov. Ker s strani članov ni bilo dodatnih komentarjev oziroma dopolnitev je predsednik predlagal v potrditev

**Sklep 6r/61:**

**Strokovni svet RS za šport se seznani z zapisniki 2. in 3. seje Pravno-administrativne komisije, 1. seje Komisije za spremembo Pravilnika o registraciji in kategorizaciji športnikov in 2. seje Komisije za športno infrastrukturo.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

**Ad. 3) Seznanitev z osnutkom predloga Nacionalnega programa vzgoje in izobraževanja za obdobje 2023–2033 in mnenjem OKS-ZŠZ**

Predsednik je povedal, da je nacionalni program v fazi javne razprave. Delovna skupina je program pripravila, po pregledu le-tega pa je bilo ugotovljeno, da v program ni bilo umeščeno področje športa, niti gibalna dejavnost, kot izredno pomembna dejavnost na področju vzgoje in izobraževanja. Olimpijski komite Slovenije - Združenje športnih zvez (v nadaljnjem besedilu: OKS-ZŠZ) je pripravil vsebinske predloge določenih strateških ciljev, ki so bili predhodno že predstavljeni na javni razpravi v državnem zboru s strani predstavnikov športa.

Predsednik je nato odprl razpravo.

Mitja Urbanc je predlagal, da se v nacionalni program smiselno vključi tudi predvsem zimske šole v naravi. Projekt Šolar na smuči, ki ga izvaja Smučarska zveza Slovenije je pokazal, da je interes šol za izvedbo smučanja velik, žal pa pri tem ni dovoljšne finančne podpore s strani države. Stroške izvajanja Šolarja na smuči tako v večji meri nosi SZS sam.

V razpravi so sodelovali tudi mag. Vladimir Makuc, Janja Zupančič in Vida Mihelčič. Po razpravi je predsednik predlagal v potrditev

**Sklep 6r/62:**

**Strokovni svet RS za šport soglaša s predlogi Olimpijskega komiteja Slovenije - Združenja športnih zvez, ki jih je podal v zvezi z osnutkom predloga Nacionalnega programa vzgoje in izobraževanja za obdobje 2023–2033 in pobudo, da naj bodo šole v naravi dodane kot ukrep za dosego strateških ciljev.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

Ob 14.35 se je seji pridružil dr. Marko Zadražnik.

**Ad. 4) Seznanitev s predlogom Resolucije o nacionalnem programu za mladino za obdobje 2024–2032 in mnenjem OKS-ZŠZ**

Predsednik je dejal, da je bila Resolucija o nacionalnem programu za mladino za obdobje 2024–2032 (v nadaljnjem besedilu: resolucija) pripravljena s strani Urada RS za mladino. Do športne sfere je resolucija prišla šele v fazi medresorskega usklajevanja, saj je že šla čez faze javne razprave. Po pregledu resolucije je bilo ugotovljeno podobno kot pri Nacionalnem programu vzgoje in izobraževanja 2023–2033, saj tudi tukaj šport ni bil vključen kot ukrep za dosego določenih ciljev. Na dokument so bile podane predlagane spremembe, z vključenostjo športa in gibalne dejavnosti, kot ukrepa za dosego splošnih ciljev pri razvoju starostne skupine, ki je vključena v resolucijo, to so 15- do 29-letniki.

Predsednik je besedo predal predstavniku Urada RS za mladino, mag. Andražu Zgoncu, ki je na kratko predstavil pripravo resolucije. Priprava resolucije je potekala znotraj delovne skupine pri Svetu Vlade RS za mladino v sodelovanju z ministrstvi, ki so odgovorna za svoja področja in prispevajo s svojimi programi, finančnimi sredstvi in cilji k uresničevanju te resolucije. Resolucija je bila v javni razpravi od 14. oktobra do 16. novembra 2023. V okviru medresorskega usklajevanja je Ministrstvo za gospodarstvo, turizem in šport (v nadaljnjem besedilu: MGTŠ) podalo predloge na resolucijo, ki pa so bili posredovani drugim ministrstvom, na področje katerih so se predlogi nanašali. Del predlogov, ki so bili podani, bo upoštevan. Urad RS za mladino bo na predlagane pripombe odgovoril MGTŠ.

Predsednik je odprl razpravo. V razpravi so sodelovali mag. Dejan Židan, Zoran Kačičnik, mag. Andraž Zgonc, Mitja Urbanc, mag. Matej Jamnik, Živa Smolnikar, Janja Zupančič, mag. Miran Kos in dr. Marko Zadražnik.

Mitja Urbanc je predlagal, da se v poglavje, ki se nanaša na visokošolsko izobraževanje umesti pobuda, da se zagotovi obvezne vsebine športa v visokošolskem izobraževanju.

Po razpravi je predsednik predlagal v potrditev

**Sklep 6r/63:**

**Strokovni svet RS za šport soglaša s predlogi Olimpijskega komiteja Slovenije - Združenja športnih zvez, ki jih je podal v zvezi s predlogom Resolucije o nacionalnem programu za mladino za obdobje 2024–2032 in dodatno pobudo, da se šport izrecno vključi v celotno vertikalo sistema vzgoje in izobraževanja.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

Ob 15.03 je sejo zapustil mag. Andraž Zgonc.

**Ad. 5) Mnenje k dopolnitvi Letnega programa športa v Republiki Sloveniji za področje športne vzgoje otrok in mladine za leto 2024**

Predsednik je besedo predal državni sekretarki Janji Zupančič, ki je predstavila naslednji točki dnevnega reda. Ministrstvo za vzgojo in izobraževanje (v nadaljnjem besedilu: MVI) predlaga dopolnitev Letnega programa športa v Republiki Sloveniji za področje športne vzgoje otrok in mladine za leto 2024, saj so bile konec preteklega leta prejete odločitve o podpori za projekt »Zmigaj!«, za izpeljavo inovativnih gibalnih programov za srednješolsko populacijo in zaposlene na izbranih šolah. Zato, da se bo program lahko izvajal MVI predlaga zvišanje sredstev na tej postavki za 685.000,00 EUR. Pogodba z upravičencem, Zavodom za šport RS Planica, je že podpisana, javni razpis za izbor šol pa bo objavljen 29. 3. 2024.

Ker se k razpravi ni prijavil nihče, je predsednik predlagal v potrditev

**Sklep 6r/64:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k dopolnitvi Letnega programa športa v Republiki Sloveniji za področje športne vzgoje otrok in mladine za leto 2024.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

**Ad. 6) Mnenje k delnemu Letnemu programu športa za področje športne vzgoje otrok in mladine v Republiki Sloveniji za leto 2025**

MVI je pripravil predlog za delni Letni program športa za področje športne vzgoje otrok in mladine v Republiki Sloveniji za leto 2025. Osredotočili bi se na športno ponudbo v osnovnih šolah, in sicer že z začetkom naslednjega šolskega leta 2024/25, zato je treba, da minister sprejme delni letni program športa za področje športne vzgoje otrok in mladine. Javni razpis bo objavljen 5. 4. 2024, dejavnostim pa bo namenjen en milijon evrov.

Ker se k razpravi ni prijavil nihče, je predsednik predlagal v potrditev

**Sklep 6r/65:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k delnemu Letnemu programu športa za področje športne vzgoje otrok in mladine v Republiki Sloveniji za leto 2025.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

Ob 15.06 je sejo zapustila Janja Zupančič.

**Ad. 7) Seznanitev s priporočilom in oceno Zagovornika načela enakosti v zvezi z odpravo starostnega pogoja za registriranje športnikov**

Strokovni svet je že pred časom prejel stališče Zagovornika načela enakosti, ki je vezano na zapis v Pravilniku o registraciji in kategorizaciji športnikov, kjer je opredeljena zgornja starostna meja za registracijo športnikov. Registriran športnik je namreč v Pravilniku o registraciji in kategorizaciji športnikov opredeljen kot tisti, ki je nastopil vsaj na enem tekmovanju v uradno potrjenem tekmovalnem sistemu v tekočem letu in ni starejši od 50 let, razen če doseže rezultate, ki so v določeni panogi ustrezni za pridobitev naziva kategoriziranega športnika.

Predsednik je po kratki predstavitvi odprl razpravo. V razpravi so sodelovali Zoran Kačičnik, Živa Smolnikar, Vida Mihelčič, dr. Uroš Mohorič, Jurij Klešnik, Mitja Urbanc in mag. Dejan Židan.

Zoran Kačičnik je predlagal spremembo Pravilnika o registraciji in kategorizaciji športnikov v najkrajšem možnem času.

Po razpravi je predsednik predlagal v potrditev

**Sklep 6r/66:**

**Strokovni svet RS za šport se seznani s priporočilom in oceno Zagovornika načela enakosti v zvezi z odpravo starostnega pogoja za registriranje športnikov in pozove Olimpijski komite Slovenije - Združenje športnih zvez, da v najkrajšem možnem času pripravi predlog rešitve.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

**Ad. 8) Dopis Inšpektorata RS za šport v zvezi s strokovnim delom v športu - joga**

Strokovni svet je s strani Inšpektorata RS za šport prejel pobudo, da se opredeli do joge oziroma ali je joga športna dejavnost. Strokovni svet je za mnenje pozval Univerzo v Ljubljani, Fakulteto za šport, ki je podala svoje mnenje. Kot dopolnitev je predsednik dejal, da Mednarodni olimpijski komite jogo prepoznava kot šport. Glede na to, da poznamo različne oblike joge pa je zadeva bolj kompleksna. Na podlagi prejšnjega Zakona o športu, ki je veljal do leta 2017, so imele posamezne panožne športne zveze pristojnost, da so oblikovale programe usposabljanja. Programi usposabljanja joge so bili potrjeni, kar pomeni, da je bila joga do leta 2017 obravnavana kot šport.

Predsednik je odprl razpravo. V razpravi so sodelovali Vida Mihelčič, Peter Lević, Zoran Kačičnik, mag. Dejan Židan, mag. Dejan Plastovski, dr. Maja Smrdu, Mitja Urbanc, mag. Vladimir Makuc in mag. Matej Jamnik.

Peter Lević je predstavil različne vidike s katerimi se Inšpektorat RS za šport srečuje pri inšpektorskih nadzorih glede joge, saj poznamo več različnih vrst joge. Osnovna filozofija joge ni šport, je duševno in duhovno razsvetljenje, čeprav je na zahodu to postal šport, zato bi bilo treba za vsak posamezen stil joge, ki se izvaja v Sloveniji, ugotoviti, ali ima elemente športa. Joga med drugim nima tekmovalnih sistemov.

Ob tem je Vida Mihelčič dejala, da bi bilo pri posameznih izvajalcih smiselno preverjati registrirano dejavnost.

Mitja Urbanc je povedal, da strokovni svet znotraj svojih pristojnosti, ki jih ima po Zakonu o športu, ni pristojen za odločanje o tem vprašanju.

Ob 15.40 je sejo zapustil Ivan Šček.

Ob 15.41 je sejo zapustil Jurij Klešnik.

Predsednik je po razpravi predlagal v potrditev

**Sklep 6r/67:**

**Strokovni svet RS za šport se seznani z dopisom Inšpektorata RS za šport v zvezi s strokovnim delom v športu - joga. Strokovni svet RS za šport, se v skladu s pristojnostmi, ki jih ima po Zakonu o športu, ne opredeli do tega vprašanja.**

|  |  |  |  |  |
| --- | --- | --- | --- | --- |
| Glasovalo: 12 | Za: 12 | Proti: 0 | Vzdržani: 0 | Sklep sprejet: DA |

Ob 16.00 je sejo zapustil mag. Matej Jamnik.

Ob 16.10 sta sejo zapustila Peter Lević in Edita Djogić.

**Ad. 9) Obravnava predlogov Komisije za športno infrastrukturo Strokovnega sveta RS za šport**

Predsednik je povedal, da je Komisija za športno infrastrukturo na 2. seji podala nekaj predlogov strokovnemu svetu, vezanih na celotno problematiko športne infrastrukture. Besedo je predal mag. Dejanu Židanu, ki je na kratko predstavil stališče do predlaganih sklepov. Predlagal je, da bi strokovni svet sprejel vsebino predlaganih sklepov, nato pa bi jih predsednik komisije in predsednik strokovnega sveta uskladila z Direktoratom za šport, da bi bili zapisani nomotehnično in bi jih lahko nato uporabili v komunikaciji in pozivu z ostalimi pristojnimi ministrstvi. V zvezi z drugim predlogom sklepa je dejal, da se konec aprila strokovnemu svetu predstavi in prikaže omenjeni razvid javnih športnih objektov in površin za šport v naravi, ki bo ažuriran. Glede tretjega predloga sklepa je podal pojasnilo, da bo za uresničevanje tega sklepa treba vzpostaviti pravno podlago. Za sistemsko rešitev je sicer smiselno, da se popišejo vsi športni objekti. V zvezi s četrtim predlogom sklepa je želel, da se ga zapiše tako, da je za ministrstvo izvedljiv ter je predlagal, da se v zvezi z javnimi razpisi za športno infrastrukturo posvetuje s strokovnim svetom, ko se pripravljajo izhodišča.

V razpravi so sodelovali tudi Zoran Kačičnik, Mitja Urbanc in Živa Smolnikar.

Po razpravi je predsednik predlagal v potrditev naslednje sklepe.

**Sklep 6r/68:**

**Strokovni svet RS za šport predlaga pobudo, da se vsem pristojnim ministrstvom, ki izvajajo javne razpise s področja športne infrastrukture, pošlje poziv v zvezi s prepoznavo vloge in podpore športu v družbi ter z njim povezanega financiranja in sofinanciranja iz različnih proračunskih postavk s ciljem, da se v javnih razpisih, kjer se financira ali sofinancira izgradnja, obnova ali rekonstrukcija infrastrukture in pripadajoče infrastrukture, ki je namenjena tudi izvajanju programov športa, dodajo klavzule, da je financirana oziroma sofinancirana infrastruktura v določenem delu kapacitet prednostno namenjena izvajanju državnih in občinskih športnih programov, hkrati pa bi se dostopnost do teh programov upoštevala kot kriterij pri točkovanju. Strokovni svet RS za šport potrdi vsebino sklepa, nomotehnično pa ga uskladi z Direktoratom za šport.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Sklep 6r/69:**

**Strokovni svet RS za šport pozove Ministrstvo za gospodarstvo, turizem in šport, da na eni izmed prihodnjih sej predstavi ažuriran razvid javnih športnih objektov in površin za šport v naravi.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Sklep 6r/70:**

**Strokovni svet RS za šport predlaga Ministrstvu za gospodarstvo, turizem in šport, da poišče pravno podlago, na podlagi katere bi se v razvid javnih športnih objektov in površin za šport v naravi dodalo tudi športno infrastrukturo javno-zasebnega partnerstva in zasebno športno infrastrukturo.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Sklep 6r/71:**

**Strokovni svet RS za šport predlaga Ministrstvu za gospodarstvo, turizem in šport, da se s člani strokovnega sveta posvetuje že pri pripravi izhodišč za javne razpise za športno infrastrukturo za tekoče leto.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 10) Seznanitev s stališčem kolektivnih športnih panog glede nacionalnih panožnih športnih šol**

Predsednik je odprl točko vezano na nacionalne panožne športne šole, katerih javni razpis se zaključuje. Kolektivne športne panoge so 14. 12. 2023 posredovale dopis s predlogom, ki se nanaša na programe nacionalnih panožnih športnih šol za obdobje 2024–2028. Takrat je bil Pravilnik o izvajanju letnega programa športa na državni ravni, ki je podlaga za javni razpis že prenovljen in potrjen, zato predlogov ni bilo več mogoče upoštevati. Predlogi se nanašajo na izenačitev števila strokovnih delavcev med individualnimi in kolektivnimi panogami na razmerje 50:50 ter vključitev strokovno usposobljenega kadra v omejenem obsegu za kolektivne športne panoge.

Predsednik je odprl razpravo. V razpravi so sodelovali Vida Mihelčič, Mitja Urbanc, mag. Dejan Židan, dr. Uroš Mohorič, Zoran Kačičnik, mag. Miran Kos in mag. Vladimir Makuc.

Ob 16.16 sta sejo zapustila mag. Mojca Pečnik Ternovšek in Nejc Jeraša.

Ob 16.34 je sejo zapustila Živa Smolnikar.

Po razpravi je predsednik predlagal v potrditev

**Sklep 6r/72:**

**Strokovni svet RS za šport se seznani s stališčem kolektivnih športnih panog glede nacionalnih panožnih športnih šol in predlaga Ministrstvu za gospodarstvo, turizem in šport, da se poveča število kvot strokovnih delavcev v programih nacionalnih panožnih športnih šol.**

|  |  |  |  |  |
| --- | --- | --- | --- | --- |
| Glasovalo: 9 | Za: 9 | Proti: 0 | Vzdržani: 0 | Sklep sprejet: DA |

**Ad. 11) Dopis ZMŠD Branik glede interpretacije Izvedbenega načrta Nacionalnega programa športa v Republiki Sloveniji 2014–2023**

Predsednik je povedal, da je strokovni svet od ZMŠD Branik Maribor prejel pobudo za interpretacijo Izvedbenega načrta Nacionalnega programa športa v Republiki Sloveniji.

V razpravi je sodelovala Vida Mihelčič.

Po razpravi je predsednik predlagal v potrditev

**Sklep 6r/73:**

**Strokovni svet RS za šport se seznani s problematiko Zveze mariborskih športnih društev Branik.**

|  |  |  |  |  |
| --- | --- | --- | --- | --- |
| Glasovalo: 9 | Za: 9 | Proti: 0 | Vzdržani: 0 | Sklep sprejet: DA |

**Ad. 12) Razno**

Predsednik je odprl razpravo pod točko razno. Mitja Urbanc je povedal, da je ministrstvo, pristojno za šport leta 2021 pozvalo Zavod za šport RS Planica, za pripravo metodologije za izdelavo Satelitskih računov za šport. Od leta 2021 se to merjenje ni izvajalo, zato se MGTŠ predlaga pobudo, da se sestane s Statističnim uradom RS ter se dogovori za periodično merjenje le-tega.

V razpravi je sodeloval tudi mag. Dejan Plastovski.

Predsednik je nato predlagal v potrditev

**Sklep 6r/74:**

**Strokovni svet RS za šport poziva Ministrstvo za gospodarstvo, turizem in šport, da vzpostavi periodično merjenje Satelitskih računov za šport.**

|  |  |  |  |  |
| --- | --- | --- | --- | --- |
| Glasovalo: 9 | Za: 9 | Proti: 0 | Vzdržani: 0 | Sklep sprejet: DA |

Predsednik je besedo predal mag. Dejanu Židanu, ki je člane strokovnega sveta seznanil z odprtimi zadevami s področja športa.

Ker je bil dnevni red izčrpan, je predsednik sejo zaključil ob 17.00.

Zapisala:

Eva Seničar dr. Uroš Mohorič

 predsednik Strokovnega sveta RS za šport